Komisijos reglamentas (EB) Nr. 1613/2001
2001 m. rugpjūčio 7 d.
iš dalies keičiantis Reglamentą (EB) Nr. 896/2001, nustatantį Tarybos reglamento (EEB) Nr. 404/93 taikymo išsamias taisykles dėl bananų importavimo į Bendriją tvarkos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo [1] su paskutiniais pakeitimais, padarytais Reglamentu (EB) Nr. 216/2001 [2], ypač į jo 20 straipsnį,
kadangi:
(1) Komisijos reglamente (EB) Nr. 896/2001 [3] yra nustatytos naujos išsamios Reglamento (EEB) Nr. 404/93 taikymo taisyklės dėl to reglamento 18 straipsnio 1 dalyje numatytų importo tarifinių kvotų valdymo, taikytinos nuo 2001 m. liepos 1 d.
(2) Reglamento (EB) Nr. 896/2001 8 straipsnio 2 dalies antroje pastraipoje yra nustatyta, kad netradiciniai importuotojai, pateikdami važtaraščio ir laivo krovinio deklaracijos kopijas arba tam tikrais atvejais sausumos ar oro transporto dokumentą, sudarytą importuotojo vardu faktiškai importuojamiems kiekiams, įrodytų, kad išsiuntė prekes. Siekiant užtikrinti vienodą šios nuostatos taikymą, derėtų nurodyti, kad reikiamas įrodymas turi apimti išsiuntimą iš prekių kilmės šalies neatsižvelgiant į naudojamą transporto priemonę. Pirmą kartą šis pakeitimas turėtų būti taikomas siuntoms, susijusioms su 2001 m. ketvirtąjį ketvirtį vykdomomis importo operacijomis.
(3) Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 896/2001 8 straipsnio 2 dalies antroji pastraipa pakeičiama taip:
"Prekių išsiuntimas įrodomas pateikiant važtaraščio ir laivo krovinio deklaracijos kopijas arba tam tikrais atvejais sausumos ar oro transporto dokumentą, nurodantį jų išsiuntimą iš kilmės šalies ir sudarytą operatoriaus vardu faktiškai importuojamiems kiekiams."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Pirmą kartą jis taikomas išsiuntimams, susijusiems su 2001 m. ketvirtąjį ketvirtį vykdomomis importo operacijomis.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugpjūčio 7 d.